Nastavno-naučnom veću Filozofskog fakulteta (Univerzitet u Beogradu)

Poštovane koleginice i kolege,

Svesni većih i ozbiljnijih problema koji nas u ovim trenucima zatiču, smatramo da je ipak neophodno da vas ovim putem obavestimo i o krajnje nedemokratskom i, po našem mišljenju, nelegitimnom procesu izbora upravnika koji se poslednjih meseci odvijao na Odeljenju za filozofiju.

Odeljenju za filozofiju do današnjeg dana 17.12.2024. nije omogućeno da se izjasni o novom upravniku Odeljenja koji bi njime upravljao u mandatnom periodu od 1.10.2024.-30.09.2027. godine iako je još 23. maja na sastanku redovnih profesora predložena kandidatura profesorke Miljane Milojević, dok je profesor Nebojša Grubor predložen kao kontrakandidat 6. juna na vanrednom sastanku Odeljenja za filozofiju. Kandidatura prof. Milojević bila je evidentirana na osnovu predloga Seminara za logiku, epistemologiju i filozofiju nauke iznetog i potvrđenog na kolegijumu redovnih profesora održanog 23.05.2024. o sadržaju kojeg su svi članovi Odeljenja bili obavešteni i na koji niko nije izneo primedbu, i to prema rečima v.d. upravnika upućenim Odeljenju za filozofiju 10.09.2024.

Međutim, 09.12.2024. je Odeljenju upućen poziv na hitnu vanrednu sednicu koja će se održati elektronski 11.12.2024. sa jednim predlogom odluke na dnevnom redu, a to je utvrđivanje *jedinstvenog* kandidata za upravnika Odeljenja, prof. Nebojše Grubora. (Štaviše, u tekstu obrazloženja istog ovog predloga stoji i da će prof. Nebojša Grubor biti v.d. upravnik Odeljenja čak iako procedura njegovog izbora “ne bude obavljena u roku”.) Izjašnjavanje o ovako formulisanom predlogu nije samo neobrazloženo disktriminatorno eliminisanje kandidature prof. Milojević, nego znači i izjašnjavanje o uskraćivanju prava svih članova Odeljenja da predlože ili da budu predloženi (ukoliko ispunjavaju uslove) za mesto upravnika Odeljenja. Takvo pravo mora da bude ostvarivo i na samoj sednici na kojoj bi se konačno odlučivalo o izboru novog upravnika. Stoga, takvim predlogom odluke osporava se kako bilo koje ostvareno pravo na kandidaturu, tako i svako pravo na kandidaturu koje se može ostvariti na nekoj budućoj sednici. Nijedno Odeljenje nema ingerencije da takva prava osporava.

Većinu na Odeljenju trenutno čini 13 glasova dok u izboru upravnika učestvuje 65 članova Odeljenja i Instituta za filozofiju. Trinaest članova na navedenoj sednici Odeljenja je glasalo za ovakav nelegitiman predlog, dok jedanaest nije želelo da učestvuje u glasanju (5 prema 4 redovnih profesora). Trinaesti glas bio je glas prof. Nebojše Grubora, koji je tačkom Dnevnog reda predložen kao jedinstveni kandidat za upravnika Odeljenja za filozofiju.

Smatramo da bi svako izjašnjavanje o budućem upravniku Odeljenja za filozofiju u skladu sa ovako donetom odlukom kojom se isključuje pravo kandidature ostalih članova Odeljenja koji ispunjavaju uslove bilo nelegitimno, kao i svako potvrđivanje tako donetih odluka na Nastavno naučnom veću Filozofskog fakulteta.

Beograd, 17.12. 2024. godine

Dr Ljiljana Radenović, redovni profesor

Dr Milanko Govedarica, redovni profesor

Dr Slobodan Perović, redovni profesor